P r e d k l a d a c i a   s p r á v a 

     Zákon č.318/1992 Zb. o dani z dedičstva, dani z darovania a dani z prevodu a prechodu nehnuteľností  v znení neskorších predpisov bol jedným z právnych predpisov, ktorý nadobudol účinnosť súčasne so vznikom samostatnej Slovenskej republiky. Jeho vypracovanie ovplyvnili v tom čase rozhodujúce ekonomické a politické podmienky spoločného štátu.
     V základných princípoch sa vychádzalo z právnej úpravy notárskych poplatkov, ktoré sa so zánikom štátnych notárstiev síce zrušili, ale pre svoj vecný obsah sa stali podkladom na zavedenie nových daní.            
     Uplatňovanie ustanovení tohto zákona v praxi poukázalo  na viacero jeho nedostatkov, ktoré sa riešili postupne štyrmi novelami zákona.  
     Nejednotnosť výkladu ustanovení zákona sa však v praxi naďalej prejavuje. Vyvíjajúcim sa ekonomickým podmienkam už nezodpovedá súčasne platná právna úprava, ktorá svojou konštrukciou vytvára priestor na obchádzanie zákona, ale aj  v  určitých  prípadoch vyvoláva  neúmerné  daňové zaťaženie. Ani cena nehnuteľností, ktorá tvorí základ dane nezodpovedá súčasnej úrovni cien nehnuteľností.  Aj  výkon správy týchto daní je často predmetom kritiky, najmä  zo strany daňovníkov, ktorí namietajú zdĺhavosť vyrubovacieho konania.   
      Vyššie uvedené skutočnosti boli dôvodom  podrobnej analýzy platnej právnej úpravy a na základe jej výsledkov aj dôvodom vypracovania úplne nového zákona, ktorý by komplexne riešil zdaňovanie zmeny vlastníctva majetku a zjednodušil výkon správy.  
       Predložený návrh zákona v zásade preberá zo súčasne platnej právnej úpravy ustanovenia, ktorých zapracovanie je aj v súčasných podmienkach opodstatnené a preto zachováva doterajší systém zdanenia nadobudnutého majetku odplatným alebo  bezplatným prevodom alebo prechodom.
       Vyjadrením spoluúčasti nadobúdateľov na získanom majetku je zavedenie nezdaniteľnej sumy, ktorá je rozdielna v závislosti od vzájomných príbuzenských a iných osobných vzťahov a odpočítava sa priamo zo základu dane. Navrhované riešenie je zároveň aj zjednodušením výpočtu základu dane z dedičstva a dane z darovania a v podstate nahradí súčasné, pomerne náročné uplatňovanie oslobodení od dane. Je tiež riešením, ktoré pri opätovnom zavedení dane z dedičstva pre osoby zaradené do I. skupiny podstatne zvýhodňuje dedičov- fyzické osoby s nižšou hodnotou nadobudnutého majetku, ktorých je podľa údajov zo spracovaných daňových priznaní za posledné tri roky väčšina. Prijatím navrhovaného riešenia by tieto osoby nemali platiť žiadnu daň alebo len minimálnu z hodnoty, ktorá prevyšuje u dediča 2 mil. Sk.   
        Navrhuje sa zaviesť pevnú lineárnu sadzbu dane z prevodu nehnuteľných vecí pre odplatné prevody nehnuteľností a kĺzavú progresivitu sadzieb dane sa navrhuje ponechať len pri dani z dedičstva a dani z darovania vo všetkých skupinách osôb.
         Navrhuje sa  tiež  zmena  systému  platenia  daní, a  to  súčasne s  podaním  daňového  priznania, v ktorom  daňovník daň vypočíta a  túto daň aj v určenej lehote zaplatí. 
         Navrhované vecné zmeny a úpravy majú aj urýchliť a zjednodušiť správu týchto daní, ktorú budú naďalej zabezpečovať daňové úrady. Výnos z dane z dedičstva bude plynúť do rozpočtov obcí. 
         Z  hľadiska  finančného dosahu a vplyvu na štátny rozpočet  sa nepredpokladá, že výnos z týchto daní bude nižší ako očakávaný výnos z roku 2001.Predpokladá sa však, že hodnota nadobúdaného majetku sa bude v  nasledujúcich  rokoch  postupne zvyšovať,  čo  v konečnom dôsledku môže pozitívne ovplyvniť vývoj príjmov z týchto daní v dlhodobejšom horizonte.

Návrh zákona bol zaslaný na riadne pripomienkové konanie 60 pripomienkujúcim miestam. Svoje stanovisko Ministerstvu financií SR oznámilo 53. Stanovisko nezaslali Slovenská komora auditorov, Krajský úrad Bratislava a Združenie podnikateľov Slovenska. 
Z pripomienkujúcich subjektov celkom 17 nemalo žiadne pripomienky. Ostatné subjekty uplatnili pripomienky vecného a legislatívno-technického charakteru, ktoré sa do návrhu zapracovali. Prehľad neakceptovaných pripomienok so stanoviskom Ministerstva financií SR je uvedený v tabuľkovej časti.  Pripomienky zásadného charakteru uplatnili k predloženému návrhu Ministerstvo hospodárstva SR, Ministerstvo pre správu a privatizáciu národného majetku SR, Ministerstvo kultúry SR, Ministerstvo vnútra SR, Ministerstvo obrany SR, Ministerstvo pôdohospodárstva SR a Ministerstvo výstavby a regionálneho rozvoja SR. Po viacerých rokovaniach sa tieto v zásade odstránili.       
             Otvorenou zostáva zásadná pripomienka Ministerstva hospodárstva SR, ktorá namieta voči zavedeniu dane z  dedičstva v I. skupine osôb.